Il-Partit Nazzjonalista jesprimi solidarjetà mal-ħaddiema tal-Air Malta li spiċċaw vittmi ta' theddid bla preċedent mill-Ministru tat-Turiżmu Konrad Mizzi. L-aħbar tal-lum - li l-Ministru hedded li jekk il-ħaddiema ma joqgħodux għal dak li jiddeċiedi hu, jagħlaq l-Air Malta - hi ta' tħassib serju u li għandha tinkwieta mhux ftit lill-ħaddiema tal-Air Malta u l-familji tagħhom. Din it-tip ta' dikjarazzjoni hi ta' xokk għal kulħadd, speċjalment meta wieħed jiftakar li sa ftit tal-ġimgħat ilu, l-Gvern kien qed jiftaħar li għaddej b'negozjati tajbin mar-rappreżentanti tal-ħaddiema. Għalhekk illum wieħed ma jistax ma jsaqsix: id-diskors ta' qabel l-elezzjoni kien kollu fieragħ, u l-wegħdiet li saru mill-Partit Laburista kien biss kliem? Il-Partit Nazzjonalista jinsisti li l-Air Malta għandu jkollha futur sostenibbli b'direzzjoni li ma tħarisx l-Air Malta bħala entità kummerċjali għaliha, iżda f'kuntest usa li jirrifletti r-rwol li l-Air Malta kellha u għad għandha fl-iżvilupp ekonomiku u soċjali f'pajjiżna, partikolarment, iżda mhux biss, it-turiżmu. Il-Partit Nazzjonalista dejjem kien u dejjem jibqa' jkun ċar mal-ħaddiema. It-theddid mhuwiex fl-istil tal-Partit Nazzjonalista. Kelliem għat-Turiżmu Solidarjetà Ħaddiema Partit Nazzjonalista
Mhux aċċettabbli ħaddiema jispiċċaw vittmi ta' theddid mill-Ministru